Hun skrev appeller i ungdomsforbundets organ og ble også benyttet som agitator. Sigurd Simensen som seinere ble leder i Landssammenslutningen av arbeiderråd i Norge, har fortalt om sitt møte med Augusta Aasen da han arbeidet på Odda smelteverk i 1912. Aasen holdt foredrag om ny-malthusianismen som avstedkom atskillige rystelser i lokalsamfunnet. Turneen ble avsluttet med et distriktsstevne på Stord, hvor Sverre Krogh og Arvid G. Hansen var med. Kampen for fødselsregulering, befruktningshindrende midler og mødrehygienekontorer var i ferd med å utvikle seg til en kampsak for arbeidsbevegelsen og arbeiderkvinnene.